**ΚΕΙΜΕΝΟ 1**

**Π. Βογλησ - Ε. Πασχαλουδη**

Όπως είναι πλέον ευ­ρέως γνωστό η θεσμοθέτηση των εθνικών επετείων δεν βασίζεται σε κριτήρια αμιγώς ιστορικά. Με άλλα λόγια, το εάν είναι σημαντικό ή όχι ένα ιστορικό γεγονός είναι δευτερεύον· γι’ αυτό δεν θεωρούνται αξιομνημόνευτες όλες οι ιστορικές στιγμές μιας κοινωνίας ή μιας χώρας, ούτε φυσικά εορτάζονται. Για τη μετατροπή ενός γεγονότος σε ιστορική επέτειο είναι αναγκαίο να πληρούνται και μια σειρά από άλλες προϋποθέσεις. Ας δούμε ποιες είναι αυτές.

Κατ’ αρχάς, η πολιτική εξουσία επιλέγει από το παρελθόν εκείνα τα πε­ριστατικά των οποίων η μνημόνευση καθώς και το αντίστοιχο αφήγημα που παράγεται για το παρελθόν δύνανται να λειτουργούν συσπειρωτικά και όχι δι­αιρετικά για το εθνικό σώμα. Με αυτό τον τρόπο, προάγονται στο παρόν και επιδιώκονται για το μέλλον η πολιτική σταθερότητα, η εθνική ενότητα και η κοινωνική συνοχή.

Σε αυτή την περίπτωση βασικό συστατικό είναι η ύπαρξη ενός εξωτερικού εχθρού. Μια τέτοια στιγμή κατά την οποία το έθνος ενώθηκε για να υπερασπιστεί την ανεξαρτησία του (28η Οκτωβρίου) ή επαναστάτησε με σκοπό την αυτοδιάθεση και τη δημιουργία εθνικού κράτους (25η Μαρτί­ου), οι εθνικές επέτειοι μπορούν να συγκροτήσουν ένα ιστορικό αφήγημα το οποίο αναδεικνύει, καλλιεργεί και ενδυναμώνει την εθνική ταυτότητα.

Στο πλαίσιο του εθνικού κράτους είναι ιδιαίτερα σημαντικό να καλλιεργείται στους πολίτες η αίσθηση ότι μοιράζονται ένα κοινό ιστορικό παρελθόν τόσο στον χρόνο, όσο και στον χώρο. Αν αυτό το παρελθόν είναι πραγματικό ή κατασκευασμένο, αυτό είναι αδιάφορο. Αυτό που έχει σημασία είναι η επίκληση αυτού του παρελθόντος να ενδυναμώνει την αίσθηση της συνάφειας μεταξύ των μελών της κοινότητας, να υπερτονίζει τα κοινά τους χαρακτηριστικά και να αποσαφηνίζει τα όρια του έθνους, τους εχθρούς και τους φίλους του. Οι επέτειοι σε αυτή τη διαδικασία διαδραματίζουν έναν πολύ σημαντικό ρόλο. Υπενθυμίζουν τελετουργι­κά το κοινό παρελθόν, συγκροτούν μια κοινή γλώσσα συνεννόησης στο πλαί­σιο του εθνικού σώματος, αλλά και καθιστούν την εθνική ταυτότητα κατανοη­τή και ευδιάκριτη

[Π. Βόγλης - Ε. Πασχαλούδη, «Η ξεχασμένη επέτειος. Οι πολιτικές της λήθης και ο μη εορτασμός της 24ης Ιουλίου 1974», στο Χ. Αθανασιάδης - Π. Βόγλης, *ό.π.,* σσ. 219-220]

**ΚΕΙΜΕΝΟ 2**

**Στάθης Καλύβας**

***Να ξανασκεφτούμε τις εθνικές επετείους;***

[…]

Είμαστε καταδικασμένοι στην αέναη επανάληψη των ίδιων και των ίδιων τελετουργικών; Των ίδιων παρελάσεων και των ίδιων πανηγυρικών; Στο σημείο αυτό θα μπορούσε να αρθρωθεί ένας διαφορετικός αντίλογος υπέρ μιας πιο ουσιαστικής, ενίοτε και κριτικής, διαχείρισης των εθνικών επετείων, που όμως να μην απεμπολεί τη βασική τους λειτουργία. Γιατί αν το περιεχόμενό τους διατηρηθεί αναλλοίωτο, κινδυνεύει να αποστεωθεί και να καταντήσει ένα νεκρό σχήμα που θα ενδιαφέρει και θα εμπνέει όλο και λιγότερους, ιδίως σε εποχές όπου τα πάντα αλλάζουν με ραγδαία ταχύτητα. Πώς θα μπορούσαμε, όμως, να εμφυσήσουμε νέο περιεχόμενο στις εθνικές επετείους δίχως να τις αποστερήσουμε από την τελετουργική τους διάσταση; Ας δούμε τρεις προσεγγίσεις: νεωτεριστική, πολιτική και ιστορική.

Η νεωτεριστική προσέγγιση στηρίζεται στην επιδερμική αναδιατύπωση του επετειακού αφηγήματος με όρους της εκάστοτε μόδας και εποχής. Αποτελεί μεγάλο μιντιακό πειρασμό, όμως τελικά είναι αισθητικά αλλά και ουσιαστικά προβληματική, καθώς η αδιάκοπη διαδοχή νέων περιβλημάτων μπορεί να ευτελίσει και να απαξιώσει το περιεχόμενό τους.

Η πολιτική προσέγγιση, αντίθετα, στοχεύει στην εργαλειοποίηση ή στην αποδόμηση\* του εθνικού αφηγήματος. Στην περίπτωση της 28ης Οκτωβρίου, η πρώτη, η εργαλειοποίηση, γίνεται στο όνομα μιας «εθνικολαϊκίστικης» προσέγγισης, ενώ η δεύτερη, η αποδόμηση, στο όνομα του αντιεθνικισμού. Η πολιτική στόχευση της πρώτης είναι τόσο προφανής που δεν χρειάζεται να συζητηθεί. Όσο για τη δεύτερη, είναι εξαρχής καταδικασμένη, αφού όσο κυριαρχούν τα έθνη-κράτη, θα υπάρχουν και εθνικές επέτειοι.

Αντίθετα, η ιστορική προσέγγιση μπορεί να ανανεώσει το περιεχόμενο των εθνικών επετείων, συνθέτοντας δημιουργικά τα νέα στοιχεία που κομίζει η επιστημονική έρευνα, αναδεικνύοντας φρέσκες οπτικές και κεντρίζοντας το ενδιαφέρον των ανθρώπων με καινούργια ερεθίσματα. Για να χρησιμοποιήσω ξανά το παράδειγμα της 28ης Οκτωβρίου, η προσέγγιση αυτή δεν θα στεκόταν στις συνηθισμένες και αόριστες αναφορές στους ηρωισμούς, αλλά θα επιχειρούσε να περιγράψει το πώς ακριβώς ελήφθη η απόφαση της απάντησης στην ιταλική εισβολή, πώς ακριβώς προετοιμάστηκε και σχεδιάστηκε, πώς ακριβώς κερδήθηκε. Θα εξέταζε τις ορθές επιλογές αλλά και τα σφάλματα, θα αναδείκνυε νέες και άγνωστες ψηφίδες της όπως η ιταλική οπτική, θα φώτιζε πρόσωπα με κρίσιμο ή ιδιαίτερα συμβολικό ρόλο όπως ο Μαρδοχαίος Φριζής ή ο Χαράλαμπος Κατσιμήτρος\*, θα αναδείκνυε την εμπειρία των ανώνυμων ανθρώπων με τρόπο ουσιαστικό αλλά άμεσο, θα ενσωμάτωνε νέες διαστάσεις όπως η γεωγραφία και το τοπίο. Δεν θα επιδίωκε τη συσσώρευση της πληροφορίας, αλλά θα πρόσθετε στην εθνική επέτειο περισσότερο χρώμα και διαφορετικό περιεχόμενο κάνοντάς την πιο ελκυστική, δίχως να θυσιάζει την τελετουργική της διάσταση. Και δεν είναι καθόλου δύσκολο να υπάρξει μια τέτοια εξέλιξη.

[πηγή: <https://www.kathimerini.gr/opinion/561563434/na-xanaskeftoyme-tis-ethnikes-epeteioys/>]

\* *Αποδόμηση* < **αποδομώ:**χρησιμοποιείται όταν γίνεται λόγος για στερεότυπα, όταν μια κατάσταση αναλύεται, προκειμένου να φανούν οι δομές της, ο σκελετός της, και η άχρηστή της ίσως λειτουργία. *Μαρδοχαίος Φριζής*: Ελληνοεβραίος αξιωματικός του Ελληνικού Στρατού, που σκοτώθηκε στον Ελληνοϊταλικό Πόλεμο. *Χαράλαμπος Κατσιμήτρος*: Έλληνας στρατηγός που συμμετείχε στον Ελληνοϊταλικό Πόλεμο του 1940.

**ΘΕΜΑ Α**

Να αποδώσετε συνοπτικά (80-100 λέξεις) το περιεχόμενο του ΚΕΙΜΕΝΟΥ 2

**ΕΝΔΕΙΚΤΙΚΗ ΑΠΑΝΤΗΣΗ**

Το θέμα του Κειμένου 2 αφορά το περιεχόμενο των εθνικών επετείων. Ο συγγραφέας αναρωτιέται αν θα μπορούσαμε να δώσουμε σ’ αυτές ένα νέο περιεχόμενο, ώστε αυτές να γίνουν πιο ελκυστικές. Θεωρεί πως το «νέο περιεχόμενο» μπορεί να δοθεί με βάση τρεις προσεγγίσεις, τη νεωτεριστική, την πολιτική και την ιστορική. Κατά τη γνώμη του, η πρώτη είναι επιφανειακή και συμβαδίζει με τον πολιτισμό των μίντια. Προβληματική θεωρεί και την πολιτική προσέγγιση, καθώς η εργαλειοποίηση ή η αποδόμηση του εθνικού αφηγήματος είναι καταδικασμένες να αποτύχουν. Γι’ αυτό προτείνει ως πιο πρόσφορη την ιστορική προσέγγιση, που στηρίζεται στα στοιχεία που αναδεικνύει η επιστημονική έρευνα. [λ. 101]

**ΘΕΜΑ Β1**

**1.** Λ, **2.** Σ, **3.** Λ, **4.** Σ, **5.** Σ

**ΘΕΜΑ Β2**

*Στην περίπτωση της 28ης Οκτωβρίου, η εργαλειοποίηση γίνεται στο όνομα μιας «εθνικολαϊκίστικης» προσέγγισης*: Να ξαναγράψετε την παραπάνω πρόταση 2 φορές. Στην πρώτη θα την γράψετε έτσι, ώστε να δηλώνει *δυνατότητα* και στη δεύτερη έτσι ώστε να δηλώνει *πιθανότητα* (μ. 10)

**ΕΝΔΕΙΚΤΙΚΗ ΑΠΑΝΤΗΣΗ**

**α.** *Στην περίπτωση της 28ης Οκτωβρίου, η εργαλειοποίηση* ***μπορεί να γίνεται*** *στο όνομα μιας «εθνικολαϊκίστικης» προσέγγισης*.

**β.** *Στην περίπτωση της 28ης Οκτωβρίου, η εργαλειοποίηση* ***θα γινόταν*** *στο όνομα μιας «εθνικολαϊκίστικης» προσέγγισης*:

**ΘΕΜΑ Β3**

**α.** Να γράψετε έναν τίτλο για το ΚΕΙΜΕΝΟ 1 που να ανταποκρίνεται στο περιεχόμενό του και να σχολιάσετε τη μορφή του. (μ. 5)

**β.** «*Η πολιτική στόχευση της αποδόμησης του εθνικού αφηγήματος είναι εξαρχής καταδικασμένη, αφού όσο κυριαρχούν τα έθνη-κράτη, θα υπάρχουν και εθνικές επέτειοι*» (ΚΕΙΜΕΝΟ 2, παράγραφος 3): Να γράψετε 1 παράγραφο (60-80 λέξεις), στην οποία να επιχειρηματολογείτε υπέρ αυτής της άποψης **που εκφράζεται στη δ/σα πρόταση**. (μ. 10)

**ΕΝΔΕΙΚΤΙΚΗ ΑΠΑΝΤΗΣΗ**

**α.** Τίτλος: *Εθνικές επέτειοι: προϋποθέσεις*.

Σχολιασμός της μορφής: Χωρίς ρήμα (προσδίδει δραστικότητα, δυναμική), ελλιπής διατύπωση (προϋποθέσεις ποιού πράγματος; → δημιουργεί ερώτημα και προσδοκία άμεσης απάντησης)

**β.**  Μας ενδιαφέρει το περιεχόμενο της πρότασης «*όσο κυριαρχούν τα έθνη-κράτη, θα υπάρχουν και εθνικές επέτειοι*».

α΄ όρος: *όσο κυριαρχούν τα έθνη-κράτη* - β΄ όρος: *θα υπάρχουν και εθνικές επέτειοι* Θέλω, επομένως, ένα επιχείρημα της μορφής:

Α΄ προκείμενη: α = **β** [α: τα έθνη - κράτη]

Β΄ προκείμενη: **β** = γ [γ: εθνικές επέτειοι]

ΣΥΜΠΕΡΑΣΜΑ: α = γ [Άρα: *όσο κυριαρχούν τα έθνη-κράτη, θα υπάρχουν και εθνικές επέτειοι*».

**Παράδειγμα:**

Συστατικό στοιχείο για την ύπαρξη ενός έθνους - κράτους [**α**] είναι το να έχουν οι πολίτες διαμορφώσει εθνική συνείδηση [**β**], μια συνείδηση δηλαδή που να αποδέχεται … Η εθνική συνείδηση [**β**] διαμορφώνεται από διάφορες τελετουργικές συνήθεις, μία από τις οποίες είναι οι εθνικές επέτειοι [**γ**], Μέσω αυτών … Συνεπώς, είναι φανερό ότι *όσο κυριαρχούν τα έθνη-κράτη, θα υπάρχουν και εθνικές επέτειοι* [**α = γ**]

**ΘΕΜΑ Δ**

Να γράψετε ένα κείμενο (350-400 λέξεις), το οποίο θα δημοσιεύσετε στην ιστοσελίδα του σχολείου σας. Στο κείμενο θα εκθέτετε τις απόψεις σας για τα εξής: α/ οι εθνικές επέτειοι, όπως γιορτάζονται στο σχολείο μας, υπηρετούν τον στόχο τους; β/ πώς θα θέλατε εσείς να τιμούμε τις εθνικές επετείους; Σε κάθε περίπτωση να τεκμηριώσετε τις απόψεις σας.

**ΕΝΑ ΠΑΡΑΔΕΙΓΜΑ**

**Οι εθνικές επέτειοι στο σχολικό περιβάλλον**

|  |  |
| --- | --- |
| [1] Είναι αλήθεια ότι οι εθνικές επέτειοι αποτελούν αναπόσπαστο κομμάτι της εθνικής ταυτότητας κάθε λαού. Υπενθυμίζουν τελετουργικά το παρελθόν, δημιουργούν το πλαίσιο για τη διαμόρφωση εθνικής ταυτότητας και εμπνέουν τους επιγόνους. Ωστόσο, στη σύγχρονη εποχή, και ιδιαίτερα στο σύγχρονο σχολείο, οι εθνικές επέτειοι έχουν χάσει κάπως το κύρος τους. Σε αυτό το άρθρο, λοιπόν, θα προσπαθήσω να απαντήσω σε δύο ερωτήματα. Αφενός, στο ερώτημα αν οι σχολικές εθνικές επέτειοι υπηρετούν τον στόχο τους και, αφετέρου, στο ερώτημα για το πώς θα έπρεπε να γιορτάζονται στο σχολείο, ώστε να είναι πιο λειτουργικές.  [2] Οι εθνικές εορτές στο σχολείο αποτελούν μια απλή επανάληψη ίδιων τελετουργικών εορτασμών. Στην πραγματικότητα, για τους μαθητές και τις μαθήτριες έχουν γίνει απλά ευκαιρία να χάσουν μέρες από τα μαθήματά τους. Επομένως, μπορούμε να υποθέσουμε ότι η τρέχουσα προσέγγιση δεν είναι ούτε παραγωγική ούτε αποδοτική και αυτό εντοπίζεται στον ηθικό, τον πολιτικό και τον ψυχολογικό τομέα.  [3] Πιο συγκεκριμένα, τον ηθικό τομέα οι μαθητές/τριες δεν δείχνουν κανένα ενδιαφέρον για την ιστορία του έθνους τους ούτε εμπνέονται από αυτήν. Κι αυτό συμβαίνει, γιατί η ανακύκλωση των ίδιων ομιλιών και δραστηριοτήτων τους/τις έχει οδηγήσει στην απάθεια. Στον πολιτικό τομέα, επίσης, οι ενικές εορτές πολλές φορές εργαλειοποιούνται από την εκάστοτε εξουσία, με σκοπό την προώθηση των δικών της αντιλήψεων. Ανάλογα με το αν εξυπηρετείται ή δεν εξυπηρετείται το δικό της πολιτικό αφήγημα σε θέματα εθνικής ταυτότητας, οι εθνικές επέτειοι χρησιμοποιούνται προς τη μια ή την άλλη κατεύθυνση. Αυτό φαίνεται από την επιλογή και την παρουσίαση ορισμένων μόνο γεγονότων και από τη συμμετοχή των μαθητών/τριών στις παρελάσεις. Αυτού του είδους η εργαλειοποίηση οδηγεί προφανώς στην απογοήτευση των μαθητών/τριών και στον ψυχολογικό τομέα. Έτσι οι μαθητές/τριες προσβάλλονται και αποξενώνονται από το εθνικό αίσθημα, την τόνωση του οποίου οι εθνικές εορτές θα έπρεπε να έχουν ως στόχο. Αντίθετα, με τον τρόπο που πραγματοποιούνται οι εθνικές γιορτές στο σχολείο, αυτό που συμβαίνει μερικές φορές είναι να υποσκάπτονται τα θεμέλια της κατανόησής μας.  [4] Θεωρώ, λοιπόν, ότι οι εθνικές επέτειοι πρέπει να γιορτάζονται διαφορετικά. Το διαφορετικό μπορεί να προέλθει από πιο εμπνευσμένες θεωρητικές και πρακτικές αφετηρίες.  [5] Σε θεωρητικό επίπεδο, πιστεύω ότι οι εθνικές επέτειοι είναι καλό να επικεντρώνονται στην ιστορική ματιά των πραγμάτων και όχι στην πολιτική· να αξιοποιούνται δηλαδή δημιουργικά τα στοιχεία των επιστημονικών ερευνών, ώστε οι μαθητές να κατανοήσουν σε βάθος τις σωστές και λανθασμένες επιλογές, να αντιληφθούν καλύτερα το ιστορικό πλαίσιο και, τέλος, να προβληματιστούν για τη σημασία που έχουν όλα αυτά σήμερα. Επίσης, η ανάλυση μαρτυριών και εμπειριών επώνυμων και ανώνυμων πρωταγωνιστών που βίωσαν τα γεγονότα και την εποχή τους, μπορεί να ανανεώσει το ενδιαφέρον μας. Τελικά, ο θεωρητικός στόχος των εορτών του έθνους θα μπορούσε να είναι, αφενός, η διατήρηση της μνήμης ζωντανής και, αφετέρου, η έμπνευση και η πρόκληση θετικών συναισθημάτων για την ιστορία του ένθους.  [6] Τα παραπάνω μπορούν να εκφραστούν σε πρακτικό επίπεδο όχι με τυπικές παρελάσεις και τυποποιημένους πανηγυρισμούς, αλλά με τρόπους τέτοιους, ώστε οι μαθητές και οι μαθήτριες να έλθουν σε πιο ουσιαστική επαφή με το παρελθόν τους. Για παράδειγμα, θα μπορούν να υπάρξουν ομιλίες από ιστορικούς και ειδικούς, με του οποίους θα γίνεται διάλογος· έρευνες που θα έχουν διεξαχθεί από τους μαθητές και τους μαθήτριες· ενδιαφέρουσες και εμπνευσμένες παρουσιάσεις, οι οποίες θα συνδέονται με την τέχνη και τη μουσική και θα αναπαριστούν το κλίμα της εποχής.  [7] Συνεπώς, η τρέχουσα σχολική τελετουργία παρουσιάζει πολλές ελλείψεις. Οφείλουμε, αν θέλουμε πραγματικά να εκτιμήσουμε το παρελθόν μας και να σχεδιάσουμε το μέλλον μας, να δώσουμε στις σχολικές εθνικές εορτές μια θέση που δεν θα μας κάνει να περιφρονούμε ή να ξεχνάμε την ιστορία μας, αλλά που θα μας εμπνεύει και θα μας βοηθήσει στην κατανόησή της. Ίσως έτσι θα καταλάβουμε και τη θέση που έχουμε στον κόσμο σήμερα. [λ. 604]  [ελαφρώς διασκευασμένο κείμενο της μαθήτριας Β.Ν.] | **ΣΧΟΛΙΑ**  Εισαγωγή [§1]  - το θέμα  - οι άξονες του θέματος  1ο Ζητούμενο [§§2- 3]  - [§2] Θέση: Οι εθνικές επέτειοι, όπως γιορτάζονται στο σχολείο ΔΕΝ υπηρετούν τον στόχο τους  - [§3] Τεκμηρίωση της θέσης. Αυτό δεν συμβαίνει για τρεις λόγους: *ηθικούς., πολιτικούς, ψυχολογικούς*  Μεταβατική παράγραφος [§4]  2ο Ζητούμενο [§§5-6]  - [§5] Ο άλλος τρόπος σε θεωρικό επίπεδο  - [§6] Οι άλλες πρακτικές  Επίλογος [§1] |